รัฐบาลไทย-ข่าวทำเนียบรัฐบาล-รอง นรม. พล.อ.ประวิตรฯ เป็นประธานการประชุมคณะกรรมการอำนวยการบูรณาการแก้ไขปัญหาผักตบชวา  ครั้งที่ 1/2561
วันพฤหัสบดีที่ 28 มิถุนายน 2561
รอง นรม. พล.อ.ประวิตรฯ เป็นประธานการประชุมคณะกรรมการอํานวยการบูรณาการแก้ไขปัญหาผักตบชวา  ครั้งที่ 1/2561
รอง นรม. พล.อ.ประวิตรฯ เป็นประธานการประชุมคณะกรรมการฯ โดยมีมติเห็นชอบในหลักการ โครงการจัดตั้งโรงงานต้นแบบกําจัดผักตบชวาด้วยนวัตกรรมการแปรรูป เพื่อส่งเสริมการเรียนรู้ของชุมชนอย่างยั่งยืน
วันนี้ (28 มิถุนายน 2561) เวลา 10.00 น. ณ ห้องประชุม 301 ตึกบัญชาการ 1 ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการอํานวยการบูรณาการแก้ไขปัญหาผักตบชวา ครั้งที่ 1/2561 สรุปสาระสําคัญดังนี้
ที่ประชุมรับทราบ มาตรการเสริมสร้างความพร้อมในการป้องกันและแก้ไขปัญหาผักตบชวาแบบยั่งยืน การจัดสรรเรือท้องแบนติดเครื่องยนต์ให้กับชุมชน รวมทั้งรับทราบการจัดตั้ง “ชมรมคนริมน้ํา” โดยมีวัตถุประสงค์ เพื่อให้ชุมชนได้เฝ้าระวัง และดูแลมิให้เกิดปัญหาการสะสมของผักตบชวา พร้อมมีส่วนร่วมในการกําจัดผักตบชวา ซึ่งปัจุบันมีการจัดตั้งชมรมคนริมน้ําไปแล้ว จํานวน 7,567 ชมรม มีสมาชิกชมรมคนริมน้ํา จํานวน 1,413,979 คน ตลอดจนรับทราบมาตรการดําเนินการในแหล่งน้ําเปิดและแหล่งน้ําปิด ซึ่งในช่วงที่ผ่านมามีผลงานการกําจัดผักตบชวาแล้ว รวมทั้งสิ้น 3,511,162 ตัน (ข้อมูล ณ วันที่ 19 มิถุนายน 2561)
พร้อมกันนี้ ที่ประชุมรับทราบการจัดทํา Web Application เพื่อติดตามการดําเนินการกําจัดผักตบชวาในแหล่งน้ําปิด ดังนี้ 1. แสดงข้อมูลตําแหน่ง และปริมาณผักตบชวาในแหล่งน้ําปิด 2. สามารถใช้ตรวจสอบผลการกําจัดผักตบชวา 3. สามารถใช้เพื่อวางแผนการกําจัดผักตบชวา ในแต่ละแหล่งน้ําได้อย่างเป็นระบบ 4. สามารถใช้เป็นระบบนําทางไปยังแหล่งน้ําดังกล่าวได้ และ 5. สามารถใช้งานได้กับสมาร์ทโฟนและคอมพิวเตอร์อย่างมีคุณภาพ
นอกจากนี้ ที่ประชุมได้พิจารณาและมีมติเห็นชอบในหลักการ โครงการจัดตั้งโรงงานต้นแบบกําจัดผักตบชวาด้วยนวัตกรรมการแปรรูป ของกองบัญชาการกองทัพไทย จํานวน 5 แห่ง ได้แก่ จ.ฉะเชิงเทรา จ.นครพนมจ.พิษณุโลก จ.พัทลุง และจ.ศรีสะเกษ ซึ่งจะสามารถกําจัดผักตบชวาได้ปีละ 17,000 ตัน โดยการนําไปแปรรูป อาทิ ปุ๋ยอินทรีย์ ดินเพาะปลูก อิฐดินประสาน แผ่นพื้นทางเดินเท้า ฝ้าเพดานซับเสียง ถ่านดูดกลิ่น วัสดุบุผนัง 3 มิติ เฟอร์นิเจอร์ เชื้อเพลิงชีวมวล และถ่านอัดแท่งเป็นต้น
ในตอนท้ายของการประชุม ประธานได้กล่าวขอบคุณคณะกรรมการฯ ที่ได้ร่วมกันนําเสนอข้อคิดเห็นที่เป็นประโยชน์ในการขับเคลื่อนภารกิจการแก้ไขปัญหาผักตบชวา ซึ่งนับเป็นภารกิจที่รัฐบาลให้ความสําคัญเป็นอย่างยิ่งเพื่อความเป็นอยู่และคุณภาพชีวิตที่ดีของประชาชนที่ได้รับผลกระทบจากปัญหาดังกล่าว
ทั้งนี้ ขอให้ทุกภาคส่วนที่เกี่ยวข้องดําเนินการแก้ไขปัญหาผักตบชวาอย่างต่อเนื่อง โดยเฉพาะอย่างยิ่งการใช้ Web Application จะเป็นตัวช่วยสําคัญในการปฏิบัติงานให้เกิดความสะดวกรวดเร็วและคล่องตัว ตลอดจนชมรมคนริมน้ํา ก็นับเป็นองค์กรภาคประชาสังคมที่มีบทบาทสําคัญในการดูแลรักษาแหล่งน้ําในชุมชนของตนเอง รวมทั้งการมีเรือท้องแบนติดเครื่องยนต์ของภาครัฐก็มีส่วนช่วยในการแก้ไขปัญหานี้ให้เกิดผลอย่างเป็นรูปธรรมมากขึ้น
นอกจากนี้ การศึกษาและนําเอกสารจุลินทรีย์หรือพืชสมุนไพรมาใช้กําจัดผักตบชวาก็ขอให้กรมวิชาการเกษตรดําเนินการตามข้อกฏหมาย ทั้งเรื่องของการจดทะเบียนและการศึกษาวิจัยที่ไม่ให้มีผลกระทบต่อสิ่งแวดล้อม โดยขอให้หน่วยงานที่เกี่ยวข้องดําเนินการให้เป็นไปตามหลักวิชาการและกฎระเบียบให้ถูกต้องโดยเร็ว
พร้อมกันนี้ ในส่วนของโครงการจัดตั้งโรงงงานต้นแบบเพื่อกําจัดผักตบชวาด้วยนวัตกรรมการแปรรูปของกองบัญชาการกองทัพไทยเพื่อส่งเสริมการเรียนรู้ของชุมชนนั้น ขอให้กองบัญชาการกองทัพไทยเร่งดําเนินการ เพื่อให้การแก้ไขปัญหาผักตบชวาเกิดผลสัมฤทธิ์สนองตอบนโยบายของรัฐบาลอย่างเป็นรูปธรรมต่อไป
........................................................................................
กลุ่มประชาสัมพันธ์และเผยแพร่ สํานักโฆษก